

|  |  |
| --- | --- |
| **ДО**  **Д-Р ЛОЗАНА ВАСИЛЕВА**  **ЗАМЕСТНИК-МИНИСТЪРА НА ЗЕМЕДЕЛИЕТО И ХРАНИТЕ И РЪКОВОДИТЕЛ НА УО НА ПРСР 2014-2020 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за промяна на процедура чрез подбор № BG06RDNP001-4.015 по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони за периода 2014-2020 г.* |

**УВАЖАЕМA ГОСПОЖО ЗАМЕСТНИК-МИНИСТЪР,**

Със Заповед № РД09-1006 от 14.10.2021 г. на заместник-министъра на земеделието, храните и горите и ръководител на Управляващия орган на Програма за развитие на селските райони за периода 2014 – 2020 г. (ПРСР 2014-2020 г.) са утвърдени Насоки за кандидатстване по процедура чрез подбор на проектни предложения № BG06RDNP001-4.015 по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ на Програма за развитие на селските райони за периода 2014-2020 г. Заповедта е изменена със Заповед № РД09-142 от 23.02.2022 г., с която бюджетът на процедурата е увеличен и е удължен периода за прием на проектни предложения. В допълнение, със Заповед № РД09-1025 от 12.09.2022 г., е предоставена възможност на кандидатите за провеждане на процедура за избор на изпълнител по реда на Постановление № 160/2016 г. преди сключване на административния договор. Със Заповед № РД09-545 от 29.05.2023 г., са прецизирани правилата за провеждане на процедури за избор на изпълнител по реда на Постановление № 160/2016 г. от кандидати/бенефициенти, които не са възложители по смисъла на ЗОП. Със Заповед № РД09-966 от 30.08.2023 г. е увеличен бюджетът по процедурата, а със Заповед № РД09-1091 от 18.10.2023 г. са извършени промени в условията за изпълнение по процедурата и по конкретно актуализиране на изискуемите от кандидатите документи приложими при подаване на искания за плащания.

Съгласно Регламент (ЕС) 2020/2220 от 23 декември 2020 г. на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. крайният срок за извършване на плащанията по Програмата за развитие на селските райони 2014-2020 г. се удължава до 31 декември 2025 г. В тази връзка в Насоките за кандидатстване е заложен срок на изпълнение 24 или 36 месеца от подписване на административния договор, но не по-късно от 1 юни 2025 г.

Възникналите през последните години кризи, свързани с COVID-19 и руското нашествие в Украйна, поставят бенефициентите пред редица предизвикателства, свързани с икономическото им оцеляване, преструктуриране и оптимизация. Ковид пандемията, а впоследствие войната в Украйна, войната в Израел и блокирането на Суецкия канал, особено значимо се отразяват на проектите със СМР дейности, при които изграждането на конструкциите през 2023 година на практика беше спряло заради високата цена на желязото. Част от доставчиците се преориентираха и започнаха да поръчват по-евтино желязо от други места, включително Индия. Там, обаче възникна проблем с доставките през Суецкия канал и пренасочването на товарите през по-дълги пътища. Аналогична е ситуацията с голяма част от фотоволтаичните панели и батерии.

Не на последно място първите договори по процедурата са сключени през август 2023 г., като до крайният срок 1 юни 2025 г. не е се покрива и минималният срок за изпълнение от 24 месеца, в случаите че по договора няма строително-монтажни работи.

Наблюдавайки и анализирайки горецитираните събития, УО на ПРСР 2014-2020, с 16-то изменение на Програмата, одобреното на 08.12.2023 г., в раздел 8.1 е включен текст, че „*Крайният срок за изпълнение на проекти по инвестиционните мерки е не по-късно от 1 октомври 2025 г., освен ако не е предвидено друго в насоките за кандидатстване по конкретната процедура или в европейското законодателство.*“

В чл. 26, ал. 7, т. 1 от Закона за управление на средствата от Европейските фондове при споделено управление (ЗУСЕФСУ) е предвидена възможност за промяна на условията за кандидатстване, при промени в правото на Европейския съюз и/или българското законодателство, в политиката на европейско и/или национално ниво, основана на стратегически документ или в съответната програма, които налагат привеждане на документите в съответствие с тях.

В тази връзка крайният срок за изпълнение на договорите може да бъде удължен до 1 септември 2025 г., с което да бъде покрит минималният срок за изпълнение от 24 месеца.

Крайният срок за приключване на Програмата за развитие на селските райони 2014-2020 г. е 31.12.2025 г. Новият краен срок за изпълнение на административните договори и подаване на искане за окончателно плащане по процедура № BG06RDNP001-4.015 е съобразен именно с този краен срок, както и със срока за окончателно плащане, предвиден в Условията за изпълнение и административните договори.

Не на последно място, през септември 2025 г./октомври 2025 г. е крайният срок за изпълнение както на подадените проектни предложения по процедури BG06RDNP001-4.017 - Целеви прием за проектни предложения за повишаване на ефективността при потреблението на вода в селското стопанство по подмярка 4.1 „Инвестиции в земеделски стопанства“, BG06RDNP001-4.018 - "Целеви прием за инвестиции и дейности, осигуряващи опазване на компонентите на околната среда, включително ВЕИ“ по подмярка 4.2. „Инвестиции в преработка/маркетинг на селскостопански продукти“, сключените договори по отделните процедурите по подмярка 7.2. „Инвестиции в създаването, подобряването или разширяването на всички видове малка по мащаби инфраструктура“ и сключените договори по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“.

Проектът на заповед за изменение на Заповед № РД09-1006 от 14.10.2021 г., изменена и допълнена със Заповед № РД09-142 от 23.02.2022 г., Заповед № РД09-1025 от 12.09.2022 г., Заповед № РД09-545 от 29.05.2023 г., Заповед № РД09-966 от 30.08.2023 г. и Заповед № РД09-1091 от 18.10.2023 г. и проект на доклад на заместник-министъра на земеделието и храните, съдържащ мотивите за издаване на заповедта бяха публикувани на електронната страница на Министерството на земеделието и храните и в ИСУН 2020за писмени възражения и предложения в съответствие с чл. 26, ал. 4 от ЗУСЕФСУ.

**УВАЖАЕМA ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 9, ал. 5 и чл. 26, ал. 7, т. 2 от ЗУСЕФСУ предлагам да издадете заповед за изменение на Заповед № РД09-1006 от 14.10.2021 г., изменена и допълнена със Заповед № РД09-142 от 23.02.2022 г., Заповед № РД09-1025 от 12.09.2022 г., Заповед № РД09-545 от 29.05.2023 г., Заповед № РД09-966 от 30.08.2023 г. и Заповед № РД09-1091 от 18.10.2023 г., с която са утвърдени Насоки за кандидатстване по процедура чрез подбор на проектни предложения № BG06RDNP001-4.015 по подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014-2020 година.

С уважение,

